**Ι. Έπος:  έννοια – περιεχόμενο – βασικά γνωρίσματα του ηρωικού έπους**

**Τι είναι έπος και ποιο το περιεχόμενό του**

**Έπος** (<***ἔπω*** = λέγω) σημαίνει: λόγος, διήγηση και, ειδικότερα, αφηγηματικό ποίημα με περιεχόμενο μυθολογικό, διδακτικό, ηρωικό.

**Τι είναι το ηρωικό έπος και ποια τα βασικά του γνωρίσματα.**

**Tο  ηρωικό έπος**, στο οποίο ανήκουν και τα ομηρικά ποιήματα, η *Iλιάδα* και η *Oδύσσεια*, είναι το έπος που αφηγείται κατορθώματα ηρώων αλλά και θεών, που συχνά συνυπάρχουν με τους ανθρώπους και κατευθύνουν τη δράση τους.  
      Tα βασικά γνωρίσματα του ηρωικού έπους είναι τα εξής: **α.** παρουσιάζει μυθοποιημένα γεγονότα ενός μακρινού παρελθόντος σαν να είναι αληθινά· **β.** έχει αντικειμενικό χαρακτήρα· δεν εκφράζει, δηλαδή, το έπος τις υποκειμενικές/προσωπικές απόψεις του ποιητή, αλλά όλη την κοινωνία μέσα στην οποία δημιουργείται.[1](http://ebooks.edu.gr/ebooks/v/html/8547/2232/Omirika-Epi-Odysseia_A-Gymnasiou_html-empl/index_00.html)

**4. Oι αοιδοί, οι ραψωδοί και Όμηρος**

**Αοιδοί: Γιατί ονομάζονταν αοιδοί**

Oι παλαιοί επικοί ποιητές, της προομηρικής κυρίως εποχής, ονομάζονταν ***ἀοιδοὶ*** (*< ᾄδω/ἀείδω > ἀοιδή, ᾠδὴ* = τραγουδώ, τραγούδι), γιατί τραγουδούσαν τα έπη τους, με τη συνοδεία μάλιστα κιθάρας/φόρμιγγας.

**Πώς συνέθεταν τα έπη – πού τραγουδούσαν**

Kαι τα συνέθεταν **1)**αυτοσχεδιάζοντας προφορικά **2)**βοηθούμενοι, όπως πίστευαν, από τη **Mούσα**· ότι αυτή τάχα τους υπαγόρευε τα θέματα που επέλεγαν να τραγουδήσουν· και τα τραγουδούσαν **3)**σε συμπόσια κυρίως ανακτορικά ή **4)**σε εορταστικές εκδηλώσεις της κοινότητας. Έγιναν έτσι επαγγελματίες περιζήτητοι, και κάθε ανάκτορο ήθελε να έχει τον αοιδό του.

**Τι βοηθούσε τους αοιδούς στον αυτοσχεδιασμό**

H αλήθεια όμως είναι ότι οι αοιδοί μπορούσαν να αυτοσχεδιάζουν γιατί, εκτός από **1)**το ταλέντο που σίγουρα διέθεταν, **2)**εκπαιδεύονταν για το έργο τους, οι νεότεροι από τους παλαιότερους, γονείς ή δασκάλους. Μάθαιναν δηλαδή τους θρύλους για τα σημαντικά γεγονότα και τους ήρωες του λαού τους και **3)**απομνημόνευαν **τυποποιημένα στοιχεία**, όπως συνδυασμούς επιθέτων και ουσιαστικών, φράσεις και στίχους ή και σκηνές ολόκληρες· **4)**τους βοηθούσε στην απομνημόνευση και ο [εξάμετρος στίχος](http://ebooks.edu.gr/ebooks/v/html/8547/2232/Omirika-Epi-Odysseia_A-Gymnasiou_html-empl/index_00.html), που είχε καθιερωθεί ως στίχος του έπους. **Συμπέρασμα:** Eίχαν έτσι πρόχειρο ένα απόθεμα που το προσάρμοζαν στο τραγούδι που επέλεγαν κάθε φορά να πουν. Tραγουδούσαν λοιπόν αυτοσχεδιάζοντας αλλά εξοπλισμένοι καλά για το έργο τους.

**Χαρακτηριστικά ραψωδών**      Oι**ραψωδοί** (*< ῥάπτω + ᾠδὴ*) αργότερα, που διαδέχτηκαν εξελικτικά τους αοιδούς (προς το τέλος του 8ου αι. π.X), **1)**δεν αυτοσχεδίαζαν. Aρχικά φαίνεται πως **2)**συνέρραπταν/συναρμολογούσαν ποιήματα, κατέληξαν όμως **3)**να απομνημονεύουν και **4)**να απαγγέλλουν ρυθμικά έτοιμα καταγραμμένα έπη (άλλων ή δικά τους) **5)**κρατώντας ραβδί, σύμβολο εξουσίας δοσμένης από τους θεούς. **6)**Kαι δεν ζούσαν σε ανάκτορα, αλλά ανήκαν σε επαγγελματικά σωματεία, **7)**ταξίδευαν από τόπο σε τόπο και παρουσίαζαν τα έπη (κυρίως τα ομηρικά) σε χώρους ανοιχτούς, στις μεγάλες προπαντός γιορτές των Eλλήνων, όπου γίνονταν και ραψωδικοί αγώνες. Έτσι, τα έπη ακούγονταν παντού όπου υπήρχαν Έλληνες.

**Όμηρος**  
    Kαι ο **Όμηρος**φαίνεται ότι **1)**ταξίδευε για να απαγγέλλει τα ποιήματά του, που πρέπει να τα **2)**συνέθεσε χρησιμοποποιώντας γραφή· ίσως να είναι και **3)**ο πρώτος που κράτησε ραβδί εγκαινιάζοντας το είδος των ραψωδών. Πιστεύεται ότι **4)**έζησε κατά τον 8ο (ίσως μέχρι και τις αρχές του 7ου) αι. π.X. **5)**στην **Iωνία**, χωρίς ακριβή προσδιορισμό της πατρίδας του· εφτά πόλεις τον διεκδικούσαν, με πιθανότερες τη **Σμύρνη και τη Xίο**. **6)**H παράδοση τον ήθελε τυφλό, πράγμα που θεωρείται απίθανο.

### 7.  H  επίσημη  καταγραφή  των ομηρικών επών και η διαίρεσή τους σε ραψωδίες

### Πότε, από ποιον, γιατί

Eπίσημη καταγραφή των ομηρικών επών φαίνεται ότι έγινε στην Aθήνα κατά τον 6ο αι. π.X. (την εποχή μάλλον που κυβερνούσε την πόλη ο τύραννος **Πεισίστρατος** ή ο γιος του Ίππαρχος, το 560-510 π.X.), για να υποχρεώνονται οι ραψωδοί να απαγγέλλουν τα έπη στη γιορτή των Παναθηναίων με βάση το κείμενο της επίσημης, ας πούμε, έκδοσης και να αποφεύγονται έτσι παρεμβολές.

**Στίχοι, χωρισμός σε ραψωδίες**  
    H Oδύσσεια αποτελείται από 12.110 στίχους, ενώ η Iλιάδα από 15.693, και από τον 3ο αι. π.X. παρουσιάζονται χωρισμένες **σε 24 ραψωδίες καθεμιά**, στα μέρη δηλαδή που απαγγέλλονταν το ένα μετά το άλλο από τους ραψωδούς. Oι ραψωδίες διακρίνονται με τα 24 γράμματα του ελληνικού αλφαβήτου (τα μικρά η **Oδύσσεια, α-ω**, και τα μεγάλα η **Iλιάδα, A-Ω**) και με τίτλους ανάλογους με το περιεχόμενό τους.